হাসপাতালে ফিরে একটি গাছের নিচে জায়গায় স্ত্রীকে নিয়ে বসলাম। সেখান থেকেও শুনতে পাচ্ছি, বাইরের লোকের আওয়াজ, নানা রকম স্লোগান। এ দিকে ডাক্তারবাবু বলেছিলেন, ওষুধটা তাড়াতাড়ি খাওয়ানোর কথা। সেই মতো আমি একা স্ত্রীকে বসিয়ে বেরোলাম ওষুধ আনতে। কিন্তু হাসপাতালের গেট থেকে বেরোতেই আমি যা দেখলাম, তাতে মনে হল আমি যেন কোনও যুদ্ধক্ষেত্রে দাঁড়িয়ে আছি। রাস্তার দু’পাশে দাঁড়িয়ে রাজনৈতিক দলের সমর্থকেরা। কারও হাতে দলের পতাকা। কারও হাতে বাঁশ, লাঠি, উইকেট। এক দল পতাকা উঁচু করে স্লোগান দিতেই অন্য দলের লোকজন বাঁশ-লাঠি উঁচিয়ে রে রে করে তেড়ে এল। রাস্তা দু’দিকেই বন্ধ। সামনে বাসস্ট্যান্ডের ওষুধের দোকান। কিন্তু দোকানের লোকজন ভয়ে শাটার নামিয়ে দিলেন। পুলিশ দু’দলের লোকজনকে সামলানোর চেষ্টা করেছে। সংবাদমাধ্যমের কর্মীরা ছবি তুলছে। আচমকা বাসস্ট্যান্ডের পিছন থেকে পর পর তিনটে বোমার আওয়াজ পেলাম। তার পরে শুরু হল দু’দলের ঢিল ছোড়া। আমার মতো বহু মানুষ তখন ভয়ে কাঁপছে।